**GRADSKO KAZALIŠTE MLADIH, SPLIT**

**Trg Republike 1**

**Zapisnik 19. sjednice Kazališnog vijeća GKM-a**

Devetnaesta sjednica Kazališnog vijeća GKM-a održana je 28. srpnja 2023. u prostorijama Gradskog kazališta mladih Split s početkom u 10.30.

Prisutni:

1. Siniša Novković, predsjednik Vijeća
2. Vinko Mihanović, potpredsjednik Vijeća
3. Zlatko Aljinović, član Vijeća (elektroničkim putem)
4. Marija Dukić, članica Vijeća
5. Željana Cvitanović, članica Vijeća
6. Ivo Perkušić, ravnatelj
7. Mirza Banović, voditeljica računovodstva
8. Irena Bitanga, tajnica, pravnica

**DNEVNI RED**

1. Usvajanje Zapisnika 18. sjednice Kazališnog vijeća
2. Donošenje Statuta Gradskog kazališta mladih
3. Razmatranje Programskog izvještaja za razdoblje siječanj – lipanj 2023.
4. Razmatranje Financijskog izvještaja za razdoblje siječanj – lipanj 2023.
5. Usvajanje Polugodišnjeg izvještaja o izvršenju Financijskog plana Gradskog kazališta mladih
6. Usvajanje Odluke o utvrđivanju i raspodjeli rezultata 2022.
7. Donošenje Odluke načinu korištenja nenamjenskih donacija i vlastitih prihoda
8. Izmjena Godišnjeg programa rada za 2023.
9. Razno

Prije početka sjednice, predsjednik Siniša Novković utvrđuje postojanje kvoruma.

**Točka 1.**

 Jednoglasnom odlukom Kazališno vijeće usvojilo je zapisnik 18. sjednice.

**Točka 2.**

Jednoglasnom odlukom Kazališno vijeće donijelo je Statut Gradskog kazališta mladih.

**Točka 3.**

Ravnatelj Ivo Perkušić detaljnije je usmeno obrazložio pojedine dijelove Programskog izvještaja koji su članice i članovi dobili na uvid. Naglasio je zadovoljstvo 131 izvedbom, brojnim gostovanjima i visokom gledanošću repertoara, ukupno preko 16000 gledatelja/ica u navedenom periodu.

**Točka 4.**

Voditeljica računovodstva Mirza Banović detaljno je obrazložila vijećnicama i vijećnicima Financijski izvještaj.

Ukupni ostvareni prihodi su 417.579,22 eura, 47,3 % više u odnosu na isto razdoblje prethodne godine. Ukupni realizirani rashodi su 362.423,98 eura, 38,3 % više u odnosu na prvo polugodište 2023. godine.

Višak prihoda za razdoblje siječanj – lipanj 2023. iznosi 55.155,24 eura i veći je za 157,9 % u odnosu na isto razdoblje prethodne godine.

Vlastiti i namjenski prihodi čine 40,6 % ukupnih prihoda, dok prihodi iz nadležnog gradskog proračuna čine 57,7 %.

Obveze na 30. lipnja 2023. čine nedospjele obveze od 30.843,16 eura: obveze prema dobavljačima od 2.834,98 eura i plaća s paušalnim troškom prehrane i naknadom zbog nezapošljavanja osoba s invaliditetom od 28.008,18 eura; navedene obveze dospijevaju u srpnju, kolovozu i listopadu 2023. godine.

**Točka 5.**

Voditeljica računovodstva Mirza Banović detaljno je obrazložila vijećnicama i vijećnicima Polugodišnji izvještaj o izvršenju Financijskog plana Gradskog kazališta mladih.

Izvještaj o izvršenju financijskog plana za razdoblje siječanj – lipanj 2023. izrađen je sukladno danim Uputama odsjeka za kulturu Grada Splita.

Sadržaj i izgled polugodišnjeg i godišnjeg Izvještaja propisan je Pravilnikom o polugodišnjem i godišnjem izvještaju o izvršenju proračuna i financijskog plana. Izvještaj je iskazan prema svim proračunskim klasifikacijama.

Ukupni prihodi realizirani su uz indeks 69,76 u odnosu na tekući plan prihoda za 2023. godinu. Indeks ostvarenja ukupnih rashoda je 56,27 u odnosu na godišnji plan, što je u zadanom planiranom okviru. Financijski plan izvršavao se sukladno planiranim programima i aktivnostima s tim da je u okviru odobrenog programa Tekućeg održavanja objekata (Aktivnost: Hitne intervencije) iz gradskog proračuna pokriven trošak izrade građevinskog elaborata mehaničke otpornosti i stabilnosti zgrade od 1.500,00 eura.

Jednoglasnom odlukom Kazališno vijeće usvojilo je Polugodišnji izvještaj o izvršenju Financijskog plana Gradskog kazališta mladih.

**Točka 6.**

Višak prihoda poslovanja 31. 12. 2022. god. iskazan u Bilanci na računu 92211 iznosi 22.984,22 eura. Manjak prihoda od nefinancijske imovine 31. 12. 2022. na računu 92222 od 6.159,68 eura pokrit će se prebijanjem ostvarenim viškom prihoda poslovanja 2022. godine. Preostali višak prihoda od 16.824,55 eura iskoristit će se za pokriće programskih troškova 2023. godine.

Jednoglasnom odlukom Kazališno vijeće usvojilo je Odluku o utvrđivanju i raspodjeli rezultata 2022. godine.

**Točka 7.**

Odlukom se uređuje način korištenja nenamjenskih donacija izvan općeg proračuna i vlastitih prihoda Gradskog kazališta mladih Split sukladno Pravilniku o mjerilima i načinu korištenja nenamjenskih donacija i vlastitih prihoda proračunskih korisnika Grada Splita objavljenom u Službenom glasniku Grada Splita 18. svibnja 2023. godine. Nenamjenske donacije koriste se za podmirenje rashoda redovnog poslovanja, a vlastiti prihodi za podmirenje rashoda nastalih obavljanjem poslova na temelju kojih su vlastiti prihodi i ostvareni. Ukoliko su ovi prihodi ostvareni u iznosu većem od potrebnog za podmirenje rashoda nastalih obavljanjem tih poslova, mogu se koristiti za nabavu i održavanje nefinancijske imovine te za ostale rashode redovnog poslovanja. Pokriće rashoda za zaposlenike moguće je uz prethodnu suglasnost nadležnog upravnog tijela.

Jednoglasnom odlukom Kazališno vijeće donijelo je Odluku o načinu korištenja nenamjenskih donacija i vlastitih prihoda.

**Točka 8.**

Ravnatelj Ivo Perkušić obrazložio je potrebu za izmjenom Godišnjeg programa rada za 2023./2024. godinu. Pošto je „Mačak u čizmama“ prebačen iz 2022. u 2023., „Apokalipsa“ je pomaknuta u 2024. godinu. Predstava radnog naziva „Klopka za dosadu“ preimenovana je u „45 minuta“. Premijera predstave „Zagrljaj koji pamtim“ planirana je za studeni tekuće godine.

Predsjednik Siniša Novković izuzeo se iz glasovanja (režira predstavu „Zagrljaj koji pamtim“), a ostale vijećnice i vijećnici (četiri glasa) usvojili su izmjene.

**Točka 9.**

 Ravnatelj Ivo Perkušić obavijestio je KV o ranije najavljenom povećanju cijena koje je u skladu s općim poskupljenjima:

* dramski studio poskupljuje s 27 eura na 30 eura
* ulaznice za večernju scenu poskupljuju s 10 na 12 eura.

Podsjetio je i na upražnjeno radno mjesto glumca koje treba popuniti (odlazak prethodno zaposlenog radnika), na očekivanje otvaranja dvaju radnih mjesta za glumca/glumicu, voditelja pozornice (odlazak radnika u mirovinu) i majstora rasvjete (odlazak prethodno zaposlenog radnika).

Vijećnice i vijećnici izrazili su slaganje s opravdanim povećanjem cijena i podržali nova zapošljavanja.

Siniša Novković, predsjednik Vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marija Dukić, članica/zapisničarka

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klasa: 612-03/23-01/123

Urbroj: 2181-110-23-1

Split, 28. srpnja 2023.